Иван Вазов
Молитва

chitanka.info

Тебе, Боже, аз се моля,

Теб изливам си сърцето,

Тебе, по чиято воля

дишам, страдам под небето;

Тебе, кой живот ми даде

и в мен разума запали,

и душата ми създаде

за мечти и идеали;

Тебе, кой от свода тамо

сейш ми пътя със надежди,

за кого си спомням само

във великите премежди;

прати, Боже, крепка вяра

на душа ми безотрадна,

та на кръста си под твара

малодушно да не падна.

Дай Ти мощ на мойта слабост —

днес е час на изпитанье, —

дай ми Ти велика храброст

в туй великото страданье —

да не умрат мъжки сили

в боя тежки със неволи,

де се чупят толкоз криле,

гордости и яки воли;

да не клюмне мен челото

пред кумира на тълпата,

пред вида на тържеството

на силата, на лъжата.

Не оставяй стидно ази

да пропадна в бой със злото

и съмненье да ме сгази

в тебе, в правдата, в доброто.

Петербург

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.